《晓出西门问程庐山回怀云翁》
宋代·董嗣杲

谁楼罢传角，将启东方明。
我欲披野衣，西出湓江城。
整屐休迟回，径作匡庐行。
是时凉云阁，茅屋鸡互鸣。
萧萧篱落破，已递机杼声。
沿回且多趣，仰睇山峥嵘。
湛露著草木，秋色何光荣。
云树漏初曦，小立伤前程。
岩翁乐高褰，因知跋涉情。
盘兹翠阁深，自照泉影清。
听猿步荒寂，乳窦百怪呈。
屏障互隐见，松竹相回萦。
兼怀知己多，此际莫合并。
萝阴匝道周，野卉难辨名。
聊从兰若留，危阑压飞甍。
丘垅入怅望，牛羊践榛荆。
人生如浮沤，失壮良可惊。
及时不济胜，老去怀不平。
瞭然看山眼，山意争邀迎。
穷崖由此探，大笑长江横。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。